LV Eiropas Savienības Oficiālais Vēstnesis C 182/16

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 182/18

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“TERNERA GALLEGA”

EK Nr.: ES-PGI-0105-0012-04.06.2010

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode —  Saikne —  Marķēšana —  Valsts prasības —  Citur (precizēt)

2. Grozījuma(-u) veids

— ☒ Grozījumi vienotajā dokumentā vai kopsavilkuma lapā —  Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

3.1. Apraksts

Saraksts ar mājlopu šķirnēm, kas piemērotas ar šo AĢIN aizsargātās gaļas ražošanai, ir grozīts, lai iekļautu tajā citas liellopu šķirnes, ko tradicionāli audzē Galīsijā, kā arī šo šķirņu lopu krustojumus savā starpā un ar zīdītājgovīm, kas pieder pie Frīzijas (Frisona) un Alpu brūnās (Pardo Alpina) šķirnes.

AĢIN “Ternera Gallega” piemēro galvenokārt Galīsijas balto un brūno govju šķirņu (Rubia Gallega, Morenas Gallegas) gaļai, kas ražota saimniecībās, kurās govis tiek nobarotas kaušanai, un piena nozares saimniecībās, kurās notiek rūpnieciska krustošana. Tomēr bieži vien šīs šķirnes dzīvo līdzās vai tiek krustotas ar citām Galīsijas cilmes liellopu šķirnēm, piemēram, Asturiana de los Valles, Limousine un Blonde d'Aquitaine šķirni. Tādēļ ir atzīts par nepieciešamu iekļaut šīs šķirnes AĢIN “Ternera Gallega”, lai atbalstītu attiecīgās saimniecības un visas nozares attīstību, kā arī nodrošinātu saimniecību dzīvotspēju, ņemot vērā faktu, ka ar AĢIN apzīmētās gaļas kvalitāte un īpašības pamatā ir atkarīgas no audzēšanas prakses, dzīvnieku barošanas un izmitināšanas apstākļiem, kas ir pilnīgi līdzīgi visām minētajām šķirnēm neatkarīgi no to raksturīgajām īpašībām.

Izdarīti grozījumi dažādajās to dzīvnieku kategorijās, uz kurām attiecas AĢIN, lai ņemtu vērā vecumu, barošanu un ražošanas veidu, t. i., lai teļu kategorijā (dzīvnieki, kas jaunāki par desmit mēnešiem) atšķirtu dzīvniekus, kuru audzēšanā pamatā izmanto mātes pienu un kuru gaļa tiek pārdota ar nosaukumu “Suprema”, no dažāda vecuma dzīvniekiem, kas atšķirti no mātes. Nobarojamo teļu (“cebón”) kategorija tiek svītrota. Šo grozījumu mērķis ir jau no sākuma padarīt visas darbības pārredzamākas un skaidrākas, kā arī sniegt patērētājam precīzāku informāciju par gaļu, kas apzīmēta ar AĢIN “Ternera Gallega”.

Liemeņu uzbūve un gaļas īpašības ir pielāgotas saskaņā ar atšķirībām dzīvnieku klasifikācijā.

3.2. Ģeogrāfiskais apgabals

Ražošanas apgabals ir paplašināts, iekļaujot kaimiņos esošās pašvaldības, un sakrīt ar sagatavošanas apgabalu, proti, ar Galīsijas teritoriju.

3.3. Izcelsmes apliecinājums

Lai šajos dažādajos posmos atjauninātu un pielāgotu kontroles pasākumus, izsekojamību un produkta ražošanas un sagatavošanas apstākļus, kā arī uzlabotu sertificēšanas un marķēšanas sistēmu, ir veikti šādi grozījumi:

— esošajiem reģistriem, kuros iekļautas audzēšanas un nobarošanas saimniecības, lopkautuves un gaļas izciršanas uzņēmumi, tiek pievienots gaļas vairumtirgotāju un mazumtirgotāju reģistrs,

— dzīvnieku individuālā identificēšana tiek pielāgota oficiālajai sistēmai, ko piemēro pārvaldes iestāde,

— produkta sertificēšanas sistēma tiek izklāstīta kvalitātes rokasgrāmatā, kurā raksturotas procedūras un sniegti norādījumi, kas pieņemti saskaņā ar AĢIN specifikāciju, kurā noteikti produkta ražošanas apstākļi un kontroles pasākumi, kas veicami dažādos ražošanas posmos – kaušanas, izciršanas, filejas atdalīšanas un tirdzniecības laikā. Tiek ieviesti izsekojamības kontroles pasākumi, izmantojot molekulāro marķieru analīzi (ADN),

— tiek atjaunināta dokumentācija, kuru reģistrētajiem uzņēmējiem ir pienākums regulāri atjaunināt un kurā – atkarībā no darbības veida – reģistrē izejvielu vai produktu ievešanu un izvešanu, kā arī datus, kas nepieciešami individuālās vai sertificēto partiju izsekojamības pārbaudei.

3.4. Ražošanas metode

Produkta ražošanas apstākļi ir precizēti, lai tie atbilstu regulējumam par dzīvnieku labturību saimniecībās, kā arī pārvadāšanas un kaušanas laikā.

Barībai, kas paredzēta liellopiem, jābūt augu izcelsmes un jāsastāv no izejvielām, ko parasti izmanto Galīsijas lopkopībā un klasificē šādās grupās:

— graudaugi un to produkti,

— eļļas augi un to produkti,

— pākšaugi un to produkti,

— sakņaugi un to produkti,

— spēkbarība,

— citi augi un to produkti,

— minerālvielas,

— dažādi (maizes izstrādājumi un subprodukti, kā arī citi līdzīgi produkti).

Lopbarības sastāvā pārsvarā ietilpst graudaugi – tiem ir jāatbilst turpmāk minētajām proporcijām, salīdzinot ar kopējo barības svaru: vismaz 60 % graudaugu tikai kā graudi vai vismaz 65 % graudaugu kā graudi un to produkti.

Attiecībā uz koncentrātiem agrīnā vecumā šīs proporcijas var samazināt par pieciem procentpunktiem.

Lai dzīvnieku barību varētu kontrolēt, ražotājiem ir jānoslēdz līgums ar aizsargātās ģeogrāfiskās izcelsmes norādes “Ternera Gallega” Regulatīvo padomi.

Aizsargātās gaļas sagatavošanas, uzglabāšanas un marķēšanas īpašie nosacījumi ir atjaunināti attiecībā uz izsekojamību, procedūru ievērošanas kontroli un dokumentu pārvaldību.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“TERNERA GALLEGA”

EK Nr.: ES-PGI-0105-0012-04.06.2010

AĢIN ( X ) ACVN ( )

1. Nosaukums

“Ternera Gallega”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Produkta apraksts, uz kuru attiecas nosaukums (1)

Svaiga liellopu gaļa un subprodukti, kas iegūti no dzīvniekiem, kuri pieder pie Galīsijas balto govju (Rubia Gallega) un Galīsijas brūno govju (Morenas Gallegas) šķirnes, un no dzīvniekiem, kas izdaudzēti no šo šķirņu krustojumiem vai šo šķirņu un šādu govju šķirņu krustojumiem: Asturiana de los Valles, Limousine un Blonde d'Aquitaine. Pieņemami ir arī visu iepriekš minēto šķirņu tēviņu krustojumi ar zīdītājgovīm, kas pieder pie Frīzijas (Frisona) un Alpu brūnās (Pardo Alpina) šķirnes.

Atkarībā no vecuma barošanas un ražošanas veida pirms kaušanas dzīvniekus iedala šādās kategorijās:

a) teļi – dzīvnieki, kurus nokauj pirms desmit mēnešu vecuma sasniegšanas. Tos sīkāk iedala: i) “Ternera Gallega” teļi, kas pieder pie “Suprema” kategorijas – tos audzē saimniecībā kopā ar viņu mātēm un baro ar pienu vismaz septiņus mēnešus; ii) “Ternera Gallega” teļi – tos atšķir no mātes dažādā vecumā un to barības bāze ir spēkbarība un koncentrāti, kurus atļāvusi Regulatīvā padome;

b) gaļas jaunlopi (“añojo”) – dzīvnieki, kurus nokauj pēc 10 un pirms 18 mēnešu vecuma sasniegšanas.

Katrai no šīm dzīvnieku klasēm atbilst tāda paša nosaukuma kategorija, ko izmanto tirdzniecībā attiecībā uz organoleptiskajām īpašībām, uzbūvi un tauku saturu, un minētās kategorijas ir šādas:

a) “Ternera Gallega” teļi, kas pieder pie “Suprema” kategorijas – gaļa ir gaiši rozā vai sarkanā krāsā, tā satur taukus perlamutra baltā vai gaiši dzeltenā krāsā ar krēmveida konsistenci. Muskuļaudi ir graudaini un ar sīkstu konsistenci. Liemeņu uzbūve: S, E, U, R vai O+ klase. Šo kritēriju neņem vērā attiecībā uz Galīsijas brūnās šķirnes liellopu liemeņiem. Taukaudu klase: tēviņiem – 2 vai 3; mātītēm – 2, 3 vai 4;

b) “Ternera Gallega” teļi – gaļa ir rozā vai gaiši sarkanā krāsā, tauki ir perlamutra baltā krāsā un vienmērīgi izvietoti, muskuļaudi ir graudaini un ar sīkstu konsistenci. Liemeņu uzbūve: S, E, U, R vai O+ klase. Šo kritēriju neņem vērā attiecībā uz Galīsijas brūnās šķirnes liellopu liemeņiem. Taukaudu klase: tēviņiem – 2 vai 3; mātītēm – 2, 3 vai 4;

c) Gaļas jaunlopi (“añojo”) – gaļas krāsa ir gaiši sarkana vai tumši sarkana, bet tauku krāsa ir perlamutra balta ar gaiši dzeltenu nokrāsu. Muskuļaudi ir sīksti un liesi. Liemeņu uzbūve: S, E, U vai R klase. Taukaudu klase: 2, 3 vai 4;

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

Tradicionālajās saimniecībās mātes piens ir barības pamatā, un to var papildināt ar graudaugiem, lielākoties kukurūzu, kā arī kartupeļiem, rāceņiem, spēkbarību un dzīvnieku barību. Ražošanas saimniecībās barības pamatā ir spēkbarība un dzīvnieku barība.

Jebkurā gadījumā barībai, kas paredzēta liellopiem, jābūt augu izcelsmes un jāsastāv no izejvielām, ko parasti izmanto Galīsijas lopkopībā un klasificē šādās grupās:

— graudaugi un to produkti,

— eļļas augi un to produkti,

— pākšaugi un to produkti,

— sakņaugi un to produkti,

— spēkbarība,

— citi augi un to produkti,

— minerālvielas,

— dažādi (maizes izstrādājumi un subprodukti, kā arī citi līdzīgi produkti).

Lopbarības sastāvā pārsvarā ietilpst graudaugi – tiem ir jāatbilst turpmāk minētajām proporcijām, salīdzinot ar kopējo barības svaru: vismaz 60 % graudaugu tikai kā graudi vai vismaz 65 % graudaugu kā graudi un to produkti.

Attiecībā uz koncentrātiem agrīnā vecumā šīs proporcijas var samazināt par pieciem procentpunktiem.

Stingri aizliegts lietot tādus produktus, kas var ietekmēt normālo dzīvnieku pieauguma un attīstības ritmu, piemēram, pārstrādātos dzīvnieku izcelsmes produktus.

Lai dzīvnieku barību varētu kontrolēt, ražotājiem ir jānoslēdz līgums ar aizsargātās ģeogrāfiskās izcelsmes norādes “Ternera Gallega” Regulatīvo padomi.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Dzīvnieku dzimšanai, audzēšanai un nobarošanai, kā arī nokaušanai un liemeņu izciršanai ir jānotiek noteiktajā ģeogrāfiskajā apgabalā, lai saglabātu produkta specifiku un varētu pārbaudīt ražošanas apstākļus un veikt izsekošanu.

Visiem uzņēmējiem, kuri iesaistās ražošanas un sagatavošanas procesos, jābūt reģistrētiem AĢIN “Ternera Gallega” Regulatīvās padomes reģistros. Izveidotie reģistri ir šādi – audzēšanas un nobarošanas saimniecību, kautuvju un gaļas izciršanas uzņēmumu, gaļas vairumtirgotāju un mazumtirgotāju reģistri.

3.6. Īpaši noteikumi griešanai, rīvēšanai, iepakošanai u. c.

Sertificētus liemeņus drīkst pārdot patērētājiem vēlākais nākamajā dienā pēc attiecīgo dzīvnieku nokaušanas.

Sasaldētus sertificētus liemeņus, ceturtdaļas un gabalus nedrīkst apzīmēt ar šo AĢIN.

Ar AĢIN apzīmēto gabalu izciršana nedrīkst notikt kopā ar citu gaļu, kas nav aizsargāta, un to uzglabāšanu organizē tā, lai nesajauktu kopā ar citiem gabaliem.

Sertificēto gaļu var izcirst filejās, sagatavot pārdošanai un marķēt iekārtās, kas reģistrētas Regulatīvajā padomē, kā arī īpašās iekārtās, kur to tirgo patērētājiem, ar nosacījumu, ka par šīm iekārtām ir noslēgts sadarbības līgums, ko iepriekš paraksta ar Regulatīvo padomi, lai varētu šo gaļu kontrolēt, marķēt un tirgot.

3.7. Īpaši noteikumi marķēšanai

Identificēšanas un izsekojamības nolūkā visi liemeņi, gabali un porcijas tiek marķētas, piestiprinot produktam etiķetes katrā sagatavošanas posmā (kaušanas, izciršanas un/vai filejas atdalīšanas posmā). Šim marķējumam ir atšķirīga krāsa atbilstoši klasifikācijai, kas minēta produkta apraksta 3.2. punktā, un marķējumā ietilpst šāda informācija: “Ternera Gallega” identifikators un logotips, Eiropas Savienības AĢIN logotips un dati par izsekojamību. Papildus marķējumam, katram pusliemenim pievieno pavaddokumentu ar informāciju par izcelsmes saimniecību, dzīvnieka identitāti un klasifikāciju, kaušanas vecumu, liemeņa klasifikāciju un svaru, lopkautuvi un kaušanas datumu.

4. Precīza ģeogrāfiskā apgabala definīcija

Ģeogrāfiskais apgabals, kas atbilst AĢIN “Ternera Gallega”, ietver visu Galīsijas teritoriju.

5. Saikne ar ģeogrāfisko apgabalu

5.1. Ģeogrāfiskā apgabala specifika

Galīsijas reljefu veido pauguraini kalni un plašs upju tīkls, tam ir raksturīgs Atlantijas klimats, bagātīgi nokrišņi un mērenas gaisa temperatūras, kas rada labvēlīgus apstākļus augstai lauksaimniecības kultūru, tostarp lopbarības, ražībai. Šāda augsnes ražība ir veicinājusi intensīvu lopkopības attīstību minētajā teritorijā, kā arī spēcīgas ražošanas un pārstrādes rūpniecības izveidošanos, kurā liellopu gaļai ir galvenā nozīme.

Vēsturiski lopkopība ir veidojusies ģimenes saimniecībās, kurās no paaudzes paaudzē tika nodotas tradicionālās zināšanas par liellopu audzēšanas, barošanas un izmitināšanas paņēmieniem.

5.2. Produkta specifika

Gaļas liellopu šķirņu esība, starp kurām jāmin Galīsijas balto govju šķirne, kas sākumā tika izmantota trejādām vajadzībām (lauku darbiem, piena ražošanai un gaļas ieguvei), bet lielākoties gaļas ražošanai, veido pamatu lauksaimnieciskās ražošanas sistēmai, kurai raksturīgas neliela izmēra saimniecības un kurās izmanto pieejamos resursus – pienu, lopbarību, lauksaimniecības kultūras, piemēram, graudaugus (galvenokārt kukurūzu), kartupeļus, rāceņus utt.

Vēsturiski Galīsijā lopus kāva, pirms tie sasniedza desmit mēnešu vecumu, tādējādi iegūstot vieglus liemeņus ar gaļu, kuras organoleptiskās īpašības būtiski izcēlās ar gaļas maigumu, krāsu, konsistenci un sulīgumu. Liela daļa teļu tika baroti galvenokārt ar mātes pienu, un tas minētajām īpašībām piešķīra noteiktas nianses attiecībā uz gaļas izskatu (piemēram, tauku krāsu un krēmveida konsistenci) un garšu. Šie dzīvnieki un viņu gaļa AĢIN ietvaros tiek apzīmēti ar norādi “Suprema”, bet vispārīgais nosaukums “Ternera Gallega” būtu attiecināms uz iepriekš minētajiem dzīvniekiem.

Mazākā apjomā Galīsijā ražo arī gaļu no vecākiem dzīvniekiem, kuri arī tiek audzēti ģimenes saimniecībās. Šīs ražošanas pamatā ir liellopu šķirņu ģenētisko iespēju un lopbarības resursu plašāka izmantošana (kukurūzas un graudaugu spēkbarība). No šiem dzīvniekiem iegūtā gaļa izceļas ar tumšāku krāsu, rupjāku konsistenci un izteiktāku garšu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Galīsijas iedzīvotāji jau senos laikos izmantoja liellopus gaļas un tauku iegūšanai. Ja sākotnēji šie mājlopi bija izturīgi un mežonīgi, kā arī neliela izmēra, pēc Amerikas izcelsmes kartupeļu un kukurūzas ieviešanas tie kļuva resnāki un tos varēja izmantot lauku darbos, kā arī gaļas un piena ražošanai. Šāda daudzpusība lielā mērā sekmēja zemes īpašumtiesību veidošanos reģionā, jo pēc ģimenes patēriņa apmierināšanas liellopi radīja pārpalikumus, kas ļāva iegādāties zemi.

18. gadsimtā Galīsijas liellopu nozīme palielinājās, jo gaļu sāka eksportēt uz Angliju, un tā tas turpinājās līdz pat 20. gadsimta sākumam. Līdz pagājušā gadsimta 60. gadu beigām Galīsija piegādāja liellopu gaļu lielai Spānijas daļai. No sociālā viedokļa gaļas ražošana patlaban ir galvenā lauksaimnieciskā darbība un nodrošina iedzīvotāju piesaisti lauku videi.

Konkrētāk, gaļu “Ternera Gallega” ražo ģimenes lopkopības saimniecībās, kurās ievēro Galīsijas miesnieku tradīcijas un godā vēsturi, vienmēr rūpējoties par kvalitāti. Šajās saimniecībās ir vērojama īpaša simbioze starp govi, teļu un vidi, un to veicina Galīsijas lopkopju rūpes un zinātība, pārmantojot ražošanas paņēmienus, kurus gadsimtu gaitā tēvs nodeva dēlam un kuri balstīti uz saimniecībā pieejamo resursu izmantošanu un īpašām rūpēm par dzīvniekiem – lopkopju vēstures līdzgaitniekiem un dalībniekiem –, kas vienmēr devuši izcilas kvalitātes lauksaimniecības un pārtikas produktus, pateicoties kuriem Galīsijas gaļa ir ieguvusi labu slavu Spānijas tirgū.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://www.medioruralemar.xunta.es/uploads/media/Pliego_de_condiciones_Ternera_Gallega_enero_2013.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.